Professor Ulrik Baandrup fra Sygehus Vendsyssel er med i et bredt samarbejde med flere af landets universiteter. Tilsammen har de netop fået bevilget omkring 60 millioner kroner til et forskningsprojekt, der skal forebygge kræft.

Forskningsprojektet "Patogener som årsag til kræft" skal undersøge i hvilket omfang nye eller ikke kendte mikroorganismer, fortrinsvis virus, er årsag til kræft hos danskere. Det skriver Sygehus Vendsyssel i en pressemeddelelse. Det centrale mål med forskningen er at forebygge kræft ved udvikling af vacciner. Professor Ulrik Baandrup skal være med til at finde ud af, om der er endnu flere tilfælde af kræft, der forårsages af mikroorganismer, fortrinsvis virus, end de 15-20 %, man allerede er bekendt med. Hans opgave er, at undersøge vævssnit med konventionelle og molekylærpatologiske metoder. Aalborg Universitet råder over klassificerede laboratoriefaciliteter til håndtering af prøver inklusiv virusmateriale, og projektet åbner mulighed for at starte et nyt og vigtigt forskningsområde ved Aalborg Universitets Sundhedsvidenskabelige Fakultet.